text: Borgere kæmper til det sidste mod kæmpevindmøller
  26 september 2015 kl. 16.38
  Borgere forsøgte lørdag at råbe politikerne op i kampen om at undgå kæmpevindmøller ved Vandel.
  - Målet med at invitere politikerne i dag var at få dem til at indse, at vi her har et naturområde, som er unikt og som potentielt kunne være med på Unescos verdensarvsliste, siger Else Røy, der deltog i mødet, til TV SYD.
  Blandt de lokale er der stor utilfredshed med Vejle Kommunes planer om at sætte 14 kæmpevindmøller på knap 150 meter op i et naturområde ved Vandel. Derfor hasteindkaldte de lørdag politikerne til et møde på Vandel Kro i håb om at få politikerne til at droppe mølleplanerne.
  - Jeg synes, det virkede som om, politikerne fik noget at tænke over. Vi har tre dage tilbage - og man kan nå meget på den tid. Jeg tror på det, siger Else Røy.
  Fra politisk hold er stemningen efter mødet dog knap så positiv:
  - Det her har jo været en længere proces, og umiddelbart har dagens møde ikke fået mig til at ændre holdning, siger Jens Ejner Christensen (V), der er gruppeformand i Vejle Byråd.
  Om der kommer kæmpevindmøller i Vandel eller ej, bliver afgjort på et byrådsmøde onsdag d. 30 september.
  